和葺芷筍詩
作者：鄭清之
朝代：宋

paragraphs: 我貧每笑齊之斶，晚食雖甘未忘肉。
梅肥尚餘風折綠，溟涬餐英命騷僕。
藩籬剟彼羝角觸，送似玉堂如楚束。
惡詩聊賦徐凝瀑，妙句飛來漱鳴玉。
曾無導吏隨賈餗，坐遣跛奚委葵菽。
茁芽勤視緣坡竹，期飫伯仁空洞腹。
書腸膏腥士之辱，得魚不敢餉羊續。
要知菜味勝山谷，步趨强顔髮曲局。
盤有美茹無不足，陋矣王芻箋衛奧。